Alfonso X Viisas

Alfonso X Viisas (esp. El Sabio) (23. marraskuuta 1221 – 4. huhtikuuta 1284) oli Kastilian ja Leónin kuningaskunnan kuningas vuodesta 1252 lähtien.

Vuonna 1257 hänet valittiin Pyhän saksalais-roomalaisen keisarikunnan johtoon, mutta hän ei ehtinyt kruunattavaksi Saksaan toisin kuin vaalissa toiselle sijalle jäänyt Cornwallin jaarli Rikhard. Rikhardin kuoltua Alfonso haki vuonna 1275 Ranskasta Avignonissa asuvalta paavilta tukea vaatimukselleen keisarin valtaistuimesta. Sillä välin Marokko ja Granada valtasivat Kastilian ja Alfonson vanhempi poika Ferdinand sai surmansa taistelussa. Nuoremmasta pojasta Sanchosta tuli Alfonson kuoltua Sevillan kuningas.

Alfonso X valmistutti muun muassa niin sanotut Alfonson taulut (Tabulae Alphonsiae) planeettataulukot, jotka säilyivät käytössä aina kopernikaaniseen vallankumoukseen saakka. Alfonso Viisaasta on sanottu, että tämä pudotti kruununsa tähtiä tuijottaessaan.

Lisäksi Alfonso X julkaisi 420 kappaletta sisältävän musiikkikokoelma Cantigas de Santa Marian galego-portugalin kielellä. Vanhan musiikin yhtyeet esittävät teosta usein. Soitinsäesteiset laulut on omistettu neitsyt Marialle. Kiistanalaista on se, kuinka merkittävä osa Alfonsolla oli itse musiikin tekemisen suhteen.

Alfonso Viisaan saavutus oli myös määräyksen antaminen suuren lakikokoelman, Las Siete Partidasin toimittamisesta. Pariisissa vuonna 1855 painettu espanjankielinen laitos käsittää n. 4 000 sivua, josta yksinomaan sisällysluettelo on lähes tuhat sivua.

Alfonso itse kirjoitti mm. Estoria Espannan ja Estoria Generalin. Runoilijana hän kirjoitti mm. Cantico Canticorumin, joka mukailee Raamatun Korkeaa veisua. Siinä Alfonso edelsi kolmellasadalla vuodella augustiini Luis de Leónia, joka sai istua inkvisition vangitsemana kolme vuotta, koska oli uskaltanut kääntää Raamatun tekstiä kansankielelle.

 Suku 

Alfonson vanhemmat olivat kuningas Ferdinand III ja prisessa Beatriz (Elisabeth). Beatrizin isoisä oli Pyhän saksalais-roomalaisen keisarikunnan keisari Fredrik I Barbarossa, jonka kautta Alfonso kuului Hohenstaufenin sukuun. Isoäiti oli Bysantin keisari Isaak II Angeloksen tytär Irene Angelos.

 Avioliitot ja jälkeläiset 

Alfonsolle suunniteltiin avioliittoa alaikäisenä kahteenkin otteeseen: vuonna 1234 Blanca de Champagnen kanssa, joka oli Navarran kuningas Thibaut I:n tytär ja Philippa de Ponthieun, äitipuoli Jeanne de Dammartinin sisar. Jälkimmäisen liiton suunnitteluun puuttui paavi Gregorius IX mitätöimällä sen liian läheisen sukulaisuuden perusteella vuonna 1237.

Tuleva kuningas avioitui vuonna 1249  Aragonian  Violanten (1236–1300/1301) kanssa. Morsiamen vanhemmat olivat Aragonian kuningas Jaakko I (Jaime I) ja unkarilainen prinsessa Iolanda (Violante). Violante sai aikakaudelle harvinaista valtaa, Alfonso lähetti häntä usein vaikeisiin neuvotteluihin. Myöhempinä vuosinaan Alfonso kohteli perhettään huonosti ja Violante pakeni veljensä hoviin. Violante puuttui valtapeliin myös poikansa noustua valtaistuimelle.

Alfonso X:lle ja Violantelle syntyi yksitoista lasta:

 Berengaria (esp. Berenguela) (1253–1300), kihlattiin 7-vuotiaana Ranskan kuningas Ludvig IX:n kruununperijälle, joka kuoli vuonna 1260.
 Beatriz (1254–1280), avioitui Montferrat'n markiisin Vilhelm VII:n kanssa, joka vuonna 1271 toimi Alfonso X:n sijaisena Pyhässä saksalais-roomalaisessa keisarikunnassa.
 Ferdinand de la Cerda (1255–1275), kruununprinssi, avioitui vuonna 1269 Ludvig IX:n tyttären, prinsessa Blanche de Francen kanssa. Kuoli ennen isäänsä.
 Leonór (1256–1275), kuoli 19-vuotiaana naimattomana
 Sancho IV (12. toukokuuta 1258–1295), isänsä seuraaja Kastilian kuninkaana
 Constanza (helmi-lokakuu 1258 – 23. kesäkuuta 1280), nunna Santa María la Real de Las Huelgasin luostarissa Burgosissa
 Pedro (1260–1283), avioitui Margarita de Narbonan kanssa, kuoli 23-vuotiaana.
 Juan de Castillo, el de Tarifa (1262–1319), avioitui vuonna 1281 Margarita de Montferraton kanssa ja tämän kuoltua vuonna 1287 María Díaz de Haron kanssa. Valencia de Camposin ja Vizcayan herra, Ferdinand IV:n sijaishallitsija Leónissa vuosina 1296-1300.
 Isabella (1263–1264), kuoli yksivuotiaana
 Violante (1265–1296), avioitui vuonna 1282 Vizcayan lääninherran (señor) Diego López V de Haron kanssa.
 Jaime (1266–1284), los Camerosin lääninherra, señor.

Ennen avioliittoaan Alfonsolla tiedetään olleen myös useita aviottomia lapsia, kuten Beatriz, josta tuli Portugalin kuningas Alfonso III:n puoliso.

Suhteesta María Alfonso de Leónin kanssa, joka oli Alfonso X:n täti:
 Berenguela Alfonso (n. 1241–?). Avioitui vuonna 1264 Pedro Núñez de Guzmánin kanssa, kuoli nuorena.

Suhteesta Elvira Rodríguez de Villadan kanssa:
 Alfonso Fernández el Niño (1242–1281), Molinan ja Mesan lääninherra avioitumalla Blanca Alfonso de Molinan kanssa, joka oli Alfonso IX:n tyttärentyttären tytär. 

Suhteesta Mayor Guillén de Guzmánin kanssa, jonka läänityksiin kuuluivat Alcocer, Cifuentes, Viana de Mondéjar, Palazuelos, Salmerón ja Valdeolivas:
 Beatriz (n. 1242/1244–1303), peri äitinsä läänitykset ja avioitui Portugalin kuningas Alfonso III:n kanssa.

 Lähteet 

 Aiheesta muualla 

Luokka:Leónin kuninkaalliset
Luokka:Kastilian kuninkaalliset
Luokka:Hallitsijat
Luokka:Keskiajan musiikki
Luokka:Vuonna 1221 syntyneet
Luokka:Vuonna 1284 kuolleet